wickkiey/tamil-wikipedia-chunked huggingface dataset:
# பேங்கார்ட் மீப்பேறு

**பேங்கார்ட் மீப்பேறு** (*Bankart repair*) என்பது வழக்கமான முன்புற தோள் பட்டை இடப்பெயர்ச்சிக்கான அறுவை சிகிச்சையாகும். மூட்டுக்கூடு தோள் எலும்பு தசைநாணியின் நாண் இல்லாமல், பிரிக்கப்பட்ட கிளீனாய்டு விளிம்புடன் தைக்கப்படுகிறது.  
இந்த செயல்முறை பாங்கார்ட் பாதிப்பிற்கு பெயரிடப்பட்டது. இந்நிலையானது இங்கிலாந்து அறுவை சிகிச்சை நிபுணர் ஆர்தர் சிட்னி ப்ளண்டெல் பான்கார்ட் 1923ஆம் ஆண்டில் *பிரிட்டிஷ் மெடிக்கல் ஜர்னலில்* இதை முதன்முதலில் விவரித்தன் அடிப்படையில் அழைக்கப்படுகிறது.
# பர்பத்சர் சட்டமன்றத் தொகுதி

**பர்பத்சர் சட்டமன்றத் தொகுதி** *(Parbatsar Assembly constituency)* என்பது இந்தியாவின் இராசத்தான் மாநில சட்டமன்றத்தில் உள்ள 200 சட்டமன்றத் தொகுதிகளில் ஒன்றாகும். இத்தொகுதியானது நாகவுர் மாவட்டத்தில் அமைந்துள்ளது. பர்பத்சர், நாகௌர் மக்களவைத் தொகுதிக்கு உட்பட்ட ஒரு சட்டமன்றத் தொகுதியாகும்.
# பர்பத்சர் சட்டமன்றத் தொகுதி

## சட்டமன்ற உறுப்பினர்கள்

| ஆண்டு | உறுப்பினர் | கட்சி |  |
| --- | --- | --- | --- |
| 1972 | செத் மால் | rowspan=2 | இந்திய தேசிய காங்கிரசு</br> |
| 1977 |  |  |  |
| 1980 | இந்தியத் தேசிய காங்கிரசு (அ) |  |  |
| 1985 | மோகன் லால் | லோக்தளம் |  |
| 1990 | ஜனதா தளம் |  |  |
| 1993 | இராகேசு மேக்வால் | பாரதிய ஜனதா கட்சி</br> |  |
| 1998 | மோகன் லால் சௌகான் | இந்திய தேசிய காங்கிரசு</br> |  |
| 2003 | இராகேசு மேக்வால் | rowspan=3 | பாரதிய ஜனதா கட்சி</br> |
| 2008 | மான் சிங் |  |  |
| 2013 | மான்சிங் கின்சாரியா |  |  |
| 2018 | இராம் நிவாசு கவுரியா | rowspan=2 | இந்திய தேசிய காங்கிரசு</br> |
| 2023 | } |  |  |
# இராம் நிவாசு கவுரியா

**இராம் நிவாசு கவுரியா** (Ramniwas Gawriya) இராசத்தானைச் சேர்ந்த ஒரு இந்திய அரசியல்வாதி ஆவார். இவர் இந்திய தேசிய காங்கிரசு உறுப்பினராக பர்பத்சர் சட்டமன்றத் தொகுதியில் இருந்து இராசாத்தான் சட்டமன்றத்திற்கு தேர்ந்தெடுக்கப்பட்டார். இதற்கு முன்பு இந்திய தேசிய மாணவர் சங்கத்தின் உறுப்பினராக இருந்தார்.
# இராம் நிவாசு கவுரியா

## வெளியிணைப்புகள்

- 2018 தேர்தல் முடிவுகள்
# குத்ரோலி பகவதி கோயில்

**குத்ரோலி பகவதி கோயில்** (*Kudroli Bhagavathi Temple*) இந்தியாவின் கர்நாடகா மாநிலத்திலுள்ள மங்களூருவில் இருக்கும் கோடியல்பைல் பகுதியின் மையத்தில் அமைந்துள்ள ஒரு கோயில் ஆகும்.  
குத்ரோலி பகவதி கோயில் 800 ஆண்டுகள் பழமையான வரலாற்றைக் கொண்டுள்ளது. இங்குதான் பகவதி அம்மனின் 14 அவதாரங்கள் மூன்று வெவ்வேறு பெயர்களில் வழிபடப்படுகிறார்கள்: சிறீ சீறும்பா பகவதி (4 வடிவங்கள்), சிறீ பதங்கர பகவதி (5 வடிவங்கள்), சிறீ புல்லூரலி பகவதி (5 வடிவங்கள்) என்பன இந்த 14 வடிவங்களாகும். அதனால்தான் இந்தக் கோயில் கர்நாடகா மற்றும் கேரள மாநிலங்களில் அமைந்துள்ள 18 பகவதி கோயில்களில் கூட்டக் கலா என்று அழைக்கப்படுகிறது.
# குத்ரோலி பகவதி கோயில்

## திருவிழாக்கள்

ஒவ்வோர் ஆண்டும் மார்ச்சு மாதத்தில், கோயிலில் நடாவளி உற்சவம் (அல்லது நடாவளி) மூன்று நாட்கள் நடைபெறுகிறது. மேலும் ஏழு ஆண்டுகளுக்கு ஒரு முறை பரணி உற்சவம் இங்கு பிரமாண்டமாக நடத்தப்படுகிறது.
# குத்ரோலி பகவதி கோயில்

## சிற்பங்கள்

வீர சுதம்பம் இங்குள்ள ஒரு கல் சிற்பமாகும். இது கோயிலின் சிறப்பு ஈர்ப்புமாகும். ஒவ்வொரு ஆண்டும் மே மாதம் 2 ஆவது ஞாயிற்றுக்கிழமையில் இங்கு சிறப்பு பூசை நடைபெறுகிறது.  
சிறீ நாராயண குருவின் சிலை வெள்ளை பளிங்குக் கல்லால் செதுக்கப்பட்டு நுழைவாயிலில் அமைந்துள்ளது. செப்டம்பர் மாதத்தில், நாராயண குரு பிறந்தநாள் விழா இங்கு கொண்டாடப்படுகிறது.  
கோயில் வளாகத்திற்குள் 1,500 பேர் அமரக்கூடிய ஓர் அரங்கமும், சாப்பாட்டு அறை ஒன்றும் அமைந்துள்ளன.
# பகாங் சுல்தான் அபு பக்கர்

**சுல்தான் அபு பக்கர்** <small>அல்லது</small> **பகாங் சுல்தான் அபு பக்கர்** GCMG; (29 மே 1904 – 5 மே 1974) ஆங்கிலம்: *Abu Bakar of Pahang*; மலாய்: *Sultan Abu Bakar Ri’ayatuddin al-Mu’azzam Shah*; சாவி: ) என்பவர் மலேசியா, நவீன பகாங் மாநிலத்தின், நான்காவது சுல்தான் ஆவார். பகாங் இராச்சிய அரசவைப் பதிவுகளின்படி இவர் பகாங் இராச்சியத்தின் 35-ஆவது சுல்தானாக அறியப்படுகிறார்.  
இவர் தன் குடிமக்களால் எளிதில் அணுகக்கூடிய ஆட்சியாளராகவும்; அனைவரிடமும் நட்பு பாராட்டக் கூடிய அரசராகவும் ஆட்சி செய்தார் என அறியப்படுகிறது.
# பகாங் சுல்தான் அபு பக்கர்

## வாழ்க்கை

சுல்தான் அபு பக்கர் 29 மே 1904-இல் பகாங், பெக்கான் இசுதானா இங்காப் அரண்மனையில் பிறந்தார். இவரின் தந்தை சுல்தான் அப்துல்லா அல் முத்தாசிம் பில்லா சா; அவரின் இரண்டாவது மனைவியான சோம் பிந்தி துன் *(Som binti Tun)* என்பவருக்கு இரண்டாவது மகனாக சுல்தான் அபு பக்கர் பிறந்தார்.  
பெக்கான் மலாய் பள்ளியில் தன் தொடக்கக் கல்வியைப் பெற்றார். அதன் பிறகு, கோலா கங்சார் மலாய் கல்லூரியில் ஆங்கிலப் பிரிவில் தன் கல்வியைத் தொடர்ந்தார்.  
1932-ஆம் ஆண்டு தன் தந்தைக்குப் பின்னர் சுல்தான் பதவியை சுல்தான் அபு பக்கர் ஏற்றார். இவர் தன் குடிமக்களால் எளிதில் அணுகக்கூடிய ஆட்சியாளராக அறியப்பட்டார். பொது மக்களைச் சந்திக்க பகாங் மாநிலத்தின் கிராமப் பகுதிகளுக்குப் பயணம் செய்தார். நாடு விடுதலை பெறுவதற்கான வழிமுறைகளுக்கு ஆதரவு வழங்கினார்.
# பகாங் சுல்தான் அபு பக்கர்

## வாழ்க்கை

### இரண்டாம் உலகப் போர்

மலாயா, வடக்கு போர்னியோ மற்றும் சரவாக் மீதான சப்பானிய ஆக்கிரமிப்பு காலத்தில், அவர் மலேசிய வத்தானியா பாதுகாப்புப் படை *(Territorial Army of Malaysia)*; இரண்டாம் உலகப் போரின் பிரித்தானிய தென்கிழக்கு ஆசிய கட்டளைப் பிரிவின் **படை 136** *(Force 136)*; மற்றும் மலாயா மக்களின் சப்பானிய எதிர்ப்பு இராணுவம் போன்ற சப்பானிய எதிர்ப்பு இயக்கங்களுக்கு மறைமுகமாக தன்னுடைய ஆதரவை வழங்கினார்.  
சுல்தான் அபு பக்கர், அரச மரபு இல்லாத சாமானிய பெண்களைத் திருமணம் செய்து கொள்வதில் நாட்டம் கொண்டிருந்தார். பிரபல நடிகைகள் மற்றும் பாடகிகள் சிலர் அந்தப் பட்டியலில் இருந்தனர். இதன் காரணமாக மற்ற மலாய் ஆட்சியாளர்களிடையே அவர் குறைவாக மதிப்பிடப்பட்டார்; மற்றும் மலாய் ஆட்சியாளர்கள் அவரை மலேசிய அரசராக தேர்ந்தெடுக்க ஐந்து முறைகள் மறுத்துவிட்டனர்.
# பகாங் சுல்தான் அபு பக்கர்

## குடும்பம்

சுல்தான் அபு பக்கர், பேராக் மாநிலத்தின் சுல்தான் இசுகந்தரின் மகள் தெங்கு அம்புவான் பகாங் ராஜா பாத்திமா *(Tengku Ampuan Pahang Raja Fatimah)* என்பவரைத் திருமணம் செய்து கொண்டார். பேராக், கோலா கங்சார் அரச நகரில் அவர்களின் திருமணம் நடைபெற்றது. இந்தத் திருமணம் இரண்டு அரச குடும்பங்களுக்கும் இடையே நடந்த திருமணமாக அறியப்படுகிறது.
# பகாங் சுல்தான் அபு பக்கர்

## இறப்பு

அவர் 5 மே 1974 அன்று; பெக்கான் இசுதானா பெனிஞ்சாவ் அரண்மனையில் *(Istana Peninjau)* தம்முடைய 69-ஆவது வயதில் காலமானார். அவருக்குப் பிறகு அவருடைய மகன் சுல்தான் அகமட் சா ஆட்சிக்கு வந்தார்.
# பகாங் சுல்தான் அபு பக்கர்

## பகாங் மாநில சுல்தான்கள்

**நவீன பகாங் மாநில சுல்தான்கள்**  
| ஆட்சி காலம் | சுல்தான் | ஆங்கிலத்தில் |  |
| --- | --- | --- | --- |
| <>1881–1914</> | சுல்தான் அகமது முவாசாம் சா | Ahmad al-Muadzam Shah of Pahang |  |
| <>1914–1917</> | சுல்தான் இரண்டாம் மாமுட் சா | Mahmud Shah II of Pahang |  |
| <>1917–1932</> | சுல்தான் முத்தாசிம் பில்லா சா | Abdullah al-Muʽtassim Billah Shah of Pahang |  |
| <>1932–1974</> | சுல்தான் அபு பக்கர் | Abu Bakar of Pahang |  |
| <>1974–2019</> | சுல்தான் அகமட் சா | Ahmad Shah of Pahang |  |
| <>2019–தற்போது வரையில் </> | சுல்தான் அப்துல்லா | Abdullah of Pahang | } |
# பகாங் சுல்தான் அபு பக்கர்

## விருதுகள்

### பகாங் விருதுகள்

- - Family Order of the Crown of Indra of Pahang (25 மே 1967)
- - Order of the Crown of Pahang (27 திசம்பர் 1968)
# பகாங் சுல்தான் அபு பக்கர்

## விருதுகள்

### மலாயா விருதுகள்

-
- - Order of the Crown of the Realm (**DMN**) (31 ஆகத்து 1958)
# பகாங் சுல்தான் அபு பக்கர்

## விருதுகள்

### பிற மாநிலங்களின் விருதுகள்

-
- - Royal Family Order of Johor (**DK I**) (1965)
-
- - Royal Family Order of Kedah (**DK**) (1969)
-
- (**DK**) (1970)
# பகாங் சுல்தான் அபு பக்கர்

## விருதுகள்

### வெளிநாடுகளின் விருதுகள்

-
- - Order of St Michael and St George (**GCMG**) – **Sir** (1 சூன் 1953)
-
- - Family Order of Seri Utama (**DK**) - **Dato Seri Utama** (1958)
# சுவாதி சோம்நாத்

**சுவாதி சோம்நாத்** (Swathi Somnath) (பிறப்பு **தூசி சுவாதி**) ஆந்திரப் பிரதேசத்தைச் சேர்ந்த ஓர் குச்சிப்புடி கலைஞரும், நடன ஆசிரியரும் ஆவார். சிற்றின்ப காதல் குறித்த இந்து இலக்கியமான காம சூத்திரத்தை அடிப்படையாகக் கொண்ட நடன பாணிகளை இவர் நிகழ்த்தினார். 2006 ஆம் ஆண்டில் கலா ரத்னா விருதைப் பெற்றார். ஐதராபாத்திலும் சிறீகாகுளம் மாவட்டத்திலும் நிருத்ய பாரதி என்றா சம்பிரதாயம் நடனம் மற்றும் இசை மையத்தை நிறுவினார்.
# சுவாதி சோம்நாத்

## சொந்த வாழ்க்கை

சுவாதி, இந்திய இரயில்வே ஊழியரான சோம்நாத் மற்றும் லட்சுமி ஆகியோருக்கு பீகாரில் (இப்போது சார்க்கண்டில் உள்ளது) சக்ரதர்பூரில் ஒரு இந்து பிராமணக் குடும்பத்தில் பிறந்தார்.இவரது குடும்பம் ஸ்ரீகாகுளம் மாவட்டம் தூசி அக்ரகாரத்தைச் சேர்ந்தது. சுவாதிக்கு ஒரு சகோதரர் உள்ளார், அவரும் இந்திய ரயில்வேயில் பணிபுரிகிறார். இவரது குடும்பம் ஐதராபாத்திற்கு குடிபெயர்வதற்கு முன்பு மேற்கு வங்காளத்தில் இருந்தது. ஐதராபாத்து பல்கலைக்கழகத்தில் குச்சிப்புடியில் முதுகலைப் பட்டமும், உசுமானியா பல்கலைக்கழகத்தில் ஆங்கிலத்தில் முதுதத்துவமாணி பட்டமும் பாமிடிப்பள்ளி நரசிம்ம மூர்த்தி என்பவர் இவரது நடனங்களுக்கான கருப்பொருளை உருவாக்கித் தந்தார்.  
1990களில் ஐதராபாத்தில் நிருத்ய பாரதி என்ற நடன அகாதமியை நிறுவினார். 2015 ஆம் ஆண்டில், ஆந்திரப் பிரதேச அரசு ஸ்ரீகாகுளத்திற்கு அருகிலுள்ள கல்லேபள்ளி கிராமத்தில் 12–16 ஏக்கர்கள் நிலத்தை ஒதுக்கி பாரம்பரிய இசை மற்றும் நடனம் கற்பிக்க ஒரு கலாச்சார மையத்தை அமைக்க இவருக்கு உதவியது. ஆந்திரப் பிரதேச பிரஜா நாட்டியமண்டலி உள்ளிட்டோர் இதை எதிர்த்தனர். இறுதியில் சுவாதி தனது சம்பிரதாயம் நடனம் மற்றும் இசை மையத்தை நிறுவி, குச்சிப்புடி கற்பிப்பதோடு கூடுதலாக அதன் இயக்குநராகவும் பணியாற்றுகிறார்.  
டிடி யாதகிரிக்கு அளித்த பேட்டியில், ஒடிசி பாரம்பரிய நடனத்தின் அடிப்படையையும் தான் கற்றுக்கொண்டதாக கூறினார்.
# சுவாதி சோம்நாத்

## பிறா பணிகள்

இந்தியத் திரைப்படத் தணிக்கை குழுவில் உறுப்பினராக இருந்தார். குச்சிப்புடி நடனத்திற்கான மத்திய வாரியத்திலும் இருக்கிறார். கூடுதலாக, ஐதராபாத்தில் உள்ள இசை மற்றும் நடனக் கல்லூரியின் முதல்வராகவும் பணியாற்றுகிறார்.
# சுவாதி சோம்நாத்

## விருதுகள்

குச்சிப்புடி நடனத்தில் சுவாதியின் பங்களிப்புகளுக்காக ஆந்திரப் பிரதேச அரசால் 2006 ஆம் ஆண்டில் கலா ரத்னா விருது வழங்கப்பட்டது.
# பகாங் சுல்தான் அகமட் சா

**சுல்தான் அகமட் சா** <small>அல்லது</small> **பகாங் சுல்தான் அகமட் சா** (24 அக்டோபர் 1930 – 22 மே 2019) ஆங்கிலம்: *Ahmad Shah of Pahang*; மலாய்: *Ahmad Shah Al-Musta’in Billah ibni Almarhum Sultan Abu Bakar Ri’ayatuddin Al-Mu’azzam Shah*; சாவி: ) என்பவர் மலேசியா, பகாங் மாநிலத்தின் சுல்தான் ஆவார். 1974 முதல் 2019-இல் பதவி விலகும் வரை பகாங் சுல்தானாக இருந்தார். மேலும் அவர் 1979 முதல் 1984 வரை ஏழாவது மலேசிய அரசர் *(Yang di-Pertuan Agong)* ஆவார்.  
சனவரி 11, 2019 அன்று; பகாங் அரசவை *(Pahang Royal Council)* ஓர் அவசரக் கூட்டத்தை நடத்தியது. அந்தக் கூட்டத்தில் சுல்தான் அகமட் சா சுல்தான் பதவியில் இருந்து விலக முடிவு எடுக்கப்பட்டது. அதற்கு முன்னர், பகாங் மாநில அரசியலமைப்பில் ஒரு சிறப்புத் திருத்தம் செய்யப்பட்டது. அதன் பின்னர் பகாங் அரசவைக்கு கூடுதல் அதிகாரம் வழங்கப்பட்டது.  
சுல்தானின் உடல்நலக் குறைவு காரணமாகவும்; ஆட்சி செய்ய இயலாமையின் காரணமாகவும் சுல்தான் அகமட் சா பதவியில் இருந்து விலக வேண்டும் என்று முடிவு எடுக்கப்பட்டது. சனவரி 12, 2019 அன்று; சுல்தான் அகமட் சா அவர்களின் பதவி விலகல் அறிவிக்கப்பட்டது. அவரின் மகன், தெங்கு அப்துல்லா, பகாங்கின் சுல்தான் ஆனார். பின்னர், அதே மாதத்தின் பிற்பகுதியில் அவர் அடுத்த மலேசிய அரசராக தேர்ந்தெடுக்கப்பட்டார்.
# பகாங் சுல்தான் அகமட் சா

## வாழ்க்கை

சுல்தான் அகமட் சா, 24 அக்டோபர் 1930-இல், பகாங், பெக்கான், இசுதானா மங்கா துங்கல் *(Istana Mangga Tunggal)* அரண்மனையில் பிறந்தார். அவர் சுல்தான் அபு பக்கரின் ஒரே மகன் ஆவார். தாயாரின் பெயர் தெங்கு அம்புவான் பெசார் ராஜா பத்திமா இசுகந்தர் சா கடசுல்லா (1910&ndash;1988) *(Tengku Ampuan Besar Raja Fatimah binti Almarhum Sultan Iskandar Shah Kaddasullah).* தெங்கு அம்புவான் பெசார் ராஜா பத்திமா பேராக் அரச குடும்பத்தைச் சேர்ந்த இளவரசி ஆவார்.  
சுல்தான் அகமட் சா தம் உயர்நிலைக் கல்வியை கோலா கங்சார் மலாய் கல்லூரியில் பெற்றார். பின்னர் அவர் வொர்செசுடர் கல்லூரி, ஆக்சுபோர்டு பல்கலைக்கழகம் மற்றும் எக்டிடர் பல்கலைக்கழகம் ஆகியவற்றிலிருந்து பொது நிர்வாகத் துறையில் பட்டம் பெற்றார். 1974-இல் தன் தந்தைக்குப் பிறகு பகாங் சுல்தானாகப் பதவி ஏற்றார்.
# பகாங் சுல்தான் அகமட் சா

## வாழ்க்கை

### சர்ச்சைகள்

1979-ஆம் ஆண்டு, சுல்தான் அகமட் சா, 7-ஆவது மலேசிய அரசராக தேர்ந்தெடுக்கப்பட்ட காலக்கட்டம் ஒரு சர்ச்சைக்கு உரிய காலக் கட்டமாகக் கருதப்படுகிறது. அந்தக் கட்டத்தில் மலேசியப் பிரதமராக பதவி ஏற்கவிருந்த பிரதமர் மகாதீர் முகமதுவிற்கும் இவருக்கும் கருத்து வேறுபாடுகள் இருந்தன.  
இருப்பினும், அவை பொய்யானவை என்று பின்னர் நிரூபிக்கப்பட்டன. எனினும், இதற்கு முன்னர் 22 ஆண்டுகளுக்கு முன்பு, சுல்தான் அகமட் சா அவர்களின் தந்தை சுல்தான் அபு பக்கர்; மலேசிய அரசராக தேர்ந்தெடுக்கப்படுவதில் ஐந்து முறை தோல்வி கண்டார் என்பது குறிப்பிடத்தக்கது.  
சுல்தான் அகமட் சா சர்ச்சைக்குரிய, தலைக்கனம் மிக்க ஆளுமை கொண்டவர் என்றும்; தனனுடைய பகாங் முதலமைச்சர்களை சிறு சிறு கருத்து வேறுபாடுகளுக்காக பதவிதுறப்பு செய்ய கட்டாயப்படுத்தி உள்ளார் என்றும் அறியப்படுகிறது.
# பகாங் சுல்தான் அகமட் சா

## விளையாட்டு

இவருக்குப் பிடித்த பொழுதுபோக்குகள் காற்பந்தாட்டம், குழிப்பந்தாட்டம், செண்டாட்டம் மற்றும் குதிரையேற்றம் ஆகியவை ஆகும். சுல்தான் அகமது சா ஒரு தீவிர விளையாட்டு வீரர். இவர் 1984 முதல் 2014 வரை மலேசிய காற்பந்து சங்கத்தின் *(Football Association of Malaysia)* (**FAM**) தலைவராகப் பொறுப்பு வகித்தார்.
# பகாங் சுல்தான் அகமட் சா

## இறப்பு

சிறிது காலம் உடல்நிலை பாதிக்கப்பட்ட சுல்தான் அகமது சா, 2019 சனவரி 11-ஆம் தேதி சுல்தான் பதவியில் இருந்து விலகினார். அதன் பின்னர் சில மாதங்கள் கழித்து, மே 22, 2019 அன்று, காலை 8:50 மணிக்கு மலேசிய இருதய மையத்தில் தம்முடைய 88-ஆவது வயதில் காலமானார்.  
பகாங், பெக்கான் நகரில் உள்ள பகாங் அரச கல்லறையில் *(Pahang Royal Mausoleum)*; அவரின் மறைந்த மனைவி தெங்கு அம்புவான் அப்சானின் கல்லறைக்கு அருகில், சுல்தான் அகமது சா அடக்கம் செய்யப்பட்டார். பகாங் மாநிலத்தில் 40 நாட்களுக்கு துக்கம் அனுசரிக்கப்பட்டது, மேலும், மாநிலம் முழுவதும் பகாங் கொடிகள் அரைக்கம்பத்தில் பறக்கவிடப்பட்டன. அதே நேரத்தில் 3 நாட்களுக்கு அனைத்துப் பொழுதுபோக்கு நிகழ்வுகளும் நிறுத்தம் செய்யப்பட்டன.
# பகாங் சுல்தான் அகமட் சா

## பகாங் மாநில சுல்தான்கள்

**நவீன பகாங் மாநில சுல்தான்கள்**  
| ஆட்சி காலம் | சுல்தான் | ஆங்கிலத்தில் |  |
| --- | --- | --- | --- |
| <>1881–1914</> | சுல்தான் அகமது முவாசாம் சா | Ahmad al-Muadzam Shah of Pahang |  |
| <>1914–1917</> | சுல்தான் இரண்டாம் மாமுட் சா | Mahmud Shah II of Pahang |  |
| <>1917–1932</> | சுல்தான் முத்தாசிம் பில்லா சா | Abdullah al-Muʽtassim Billah Shah of Pahang |  |
| <>1932–1974</> | சுல்தான் அபு பக்கர் | Abu Bakar of Pahang |  |
| <>1932–1974</> | சுல்தான் அகமட் சா | Ahmad Shah of Pahang |  |
| <>2019–தற்போது வரையில் </> | சுல்தான் அப்துல்லா | Abdullah of Pahang | } |
# கொட்டார சம்பா

**கொட்டார சம்பா** *(Kottara Samba)* என்று அழைக்கப்படும் இந்த நெல் வகை, தமிழ்நாட்டின் பாரம்பரிய நெல் வகையாகும். கன்னியாகுமரி மாவட்டத்திற்குரிய இந்நெல் இரகத்திற்கு, **மொழிக் கருப்பு சம்பா** என்ற பெயரும் உண்டு. அரசர்களின் குடும்பத்துக்காகவே கொட்டார சம்பா நெல்லை நாஞ்சில் நாட்டு மக்கள் உற்பத்தி செய்தாகவும், நாஞ்சில் நாட்டு மக்கள் பிரதான உணவாக கொட்டார சம்பா அரிசியை மட்டுமே சாப்பிட்டு வந்துள்ளார்கள் என்றும் கூறப்படுகிறது. கொட்டாரம் என்றால் அரண்மனை என்றும், சம்பாப் பருவத்தில் பயிரிடுவதால் "கொட்டாரச் சம்பா" என பெயர்ப் பெற்றதாக அறியப்படுகிறது.  
கன்னியாகுமரி மாவட்டத்திற்கே உரியதான நெல் இரகம், இயற்கைச் சீற்றங்களைத் தாங்கி வளரக்கூடியது. மத்திய காலப் பயிர் வகையான இது, 145 - 150 நாட்களில் அறுவடைக்கு வருவதாக கருதப்படுகிறது. தடித்த நெல் இரகமான இதன் கூலம் மஞ்சள் நிறத்திலும், அரிசி சிவப்பு நிறத்திலும் காணப்படும்.
# கொட்டார சம்பா

## மருத்துவ குணம்

கொட்டார சம்பா அரிசியை உண்பதால், மூளை வளர்ச்சியும் நோய் எதிர்ப்புச் சக்தியும் அறிவு வளர்ச்சியும் அதிகரிக்கும் என்பது நம்பிக்கையாகவும், இதன் அரிசிகாஞ்சியில் குழந்தைகளுக்கு உணவளித்து வந்தால், நோய் எதிர்ப்புத் திறன் மேம்பட்டு ஆரோக்கியத்துடனும் இருப்பார்கள் என்றும், மேலும் பேறுகாலப் பெண்களுக்கு இந்த அரிசிகாஞ்சியில் பத்தியக் கஞ்சி வைத்துக் கொடுத்தால், தாய்ப்பால் அதிகம் சுரக்கும். மேலும், பருவமடைந்த பெண்கள் தொடர்ந்து இந்த அரிசியின் சோற்றை உண்டு வந்தால் உடல் வலிமை கூடும். அதேபோல, கன்று போட்ட மாடுகளுக்கும் கொடுக்கலாம். உடலில் தேவைக்கு அதிகமாக உள்ள கொழுப்பைக் குறைக்கும் மருத்துவ குணம் கொண்டது எனவும் அறியப்பட்டது.
# பைலர் நுண்திருகளவி

**பைலர் நுண்திருகளவி** (*Filar micrometer*) என்பது வானியல் தொலைநோக்கிகளில் வானியல் அளவீட்டுக்காகவும், நுண்ணோக்கிகளில் வகைமாதிரியின் அளவீடுகளுக்காகவும், அருகில் உள்ள பொருட்களின் கோணங்கள், தூரங்களை அளவிடுவதற்கும் பொருட்டு இணைவாக்க அளவீட்டுத் தொலைநோக்கிகளிலும் பயன்படுத்தப்படும் ஒரு சிறப்புத் தன்மை வாய்ந்த கண்ணருகு வில்லை ஆகும். "ஃபைலர்" என்பது இலத்தீன் மொழியின் "ஃபைலம்" ("இழை") என்ற சொல்லிலிருந்து பெறப்பட்டது. இது சாதனத்தில் பயன்படுத்தப்படும் நுண்ணிய இழைகள் அல்லது கம்பிகளைக் குறிக்கிறது.
# பைலர் நுண்திருகளவி

## அமைப்பும் பயன்பாடும்

ஒரு வழக்கமான இழை நுண்திருகளவி என்பது ஓரிணைக் கம்பிகள் அல்லது இழைகளுடன் உற்றுநோக்கி அளவிடுபவரால் நகர்த்தத்தக்க நுண்வலைப் பின்னல்வரியமைப்பினைக் கொண்டுள்ளது. கம்பிகள் கண்ணருகு வில்லையின் குவியப் படத் தளத்தில் வைக்கப்பட்டுள்ளதால் நுண்திருகளவியின் இயக்கம் மையத் தளத்தின் குறுக்கே கம்பிகளை நகர்த்தி உற்றுநோக்கப்படும் பொருளின் மீது கூர்மையாக மேற்பொருத்தப்படுகின்றன, இதையொத்த மற்ற வடிவமைப்புகள் ஒரு வலையமைப்பிற்கு எதிராக முதல் கம்பியோ அல்லது இரண்டாவது கம்பியோ நகரும் வகையிலான நிலையான வலையமைப்பைப் பயன்படுத்துகின்றன. கண்ணருகு வில்லையின் ஒட்டுமொத்த அமைப்பையும் கண்ணருகு வில்லைக்கான குழாயின் உள்ளே சுழற்றுவதன் மூலம், அளவீட்டு அச்சை இரண்டு கண்காணிப்பு புள்ளிகளின் நோக்குநிலையுடன் பொருந்தக்கூடிய வகையில் சீரமைக்க முடியும்.  
ஒரு காலத்தில், சிலந்திப் பட்டானது இழையாகப் பயன்படுத்துவது பொதுவான ஒன்றாக இருந்தது.  
ஒரு கம்பியை உற்றுநோக்கப்படும் ஒரு புள்ளியின் மீது வைத்து, மற்றொன்றை இரண்டாவது புள்ளிக்கு நகர்த்துவதன் மூலம், இரண்டு கம்பிகளுக்கும் இடையிலான தொலைவைக் கருவியின் நுண்திருகளவியின் பகுதியுடன் அளவிட முடியும். படத் தளத்தில் இந்தத் துல்லியமான தூர அளவீட்டைக் கருத்தில் கொண்டு, புறநிலை குவிய நீளத்துடன் கூடிய முக்கோணவியல் கணக்கீடு ஒரு தொலைநோக்கியில் காணப்படும் இரண்டு புள்ளிகளுக்கு இடையிலான கோண தூரத்தை அளிக்கிறது. ஒரு நுண்ணோக்கியில், இதேபோன்ற கணக்கீடு ஒரு மாதிரியில் இரண்டு புள்ளிகளுக்கு இடையிலான இடஞ்சார்ந்த தூரத்தை அளிக்கிறது.  
ஒரு சீரமைப்பு அல்லது இணைவாக்கத் தொலைநோக்கியில், கண்ணருகு வில்லையின் பயன்பாட்டோடு இயைந்த நுண்திருகளவியின் அளவீடு பார்வைக் கோட்டிலிருந்து அருகிலுள்ள கவனிக்கப்பட்ட புள்ளியின் உண்மையான தூரத்தை நேரடியாகக் குறிக்கிறது. தொலை மையக் கொள்கை காரணமாக, இந்த முழுமையான அளவீடு பொருளுக்கான தூரத்தினைச் சார்ந்ததாக அல்லாமல் உள்ளது.  
வானியல் தொலைநோக்கிகளில் உள்ள பைலர் நுண்திருகளவிகளின் பொதுவான பயன்பாடு இரட்டை நட்சத்திரங்களுக்கு இடையிலான தூரத்தை அளவிடுவதாகும்.  
நவீன வானியலில் ஃபைலர் நுண்திருகளவிகள் குறைவாகவே பயன்படுத்தப்படுகின்றன, அவை எண்ணிம அல்லது மின்னணுவியல் ஒளிப்பட நுட்பங்களால் மாற்றப்பட்டுள்ளன, அங்கு எண்ணிம படவணுக்ககள் பிம்பத்தின் தூரத்திற்கு துல்லியமான குறிப்பை வழங்குகின்றன. பைலரின் கண்ணருகு வில்லைகள் இன்னும் வானியல் கற்பிப்பதிலும் சில தன்னார்வ வானியலாளர்களாலும் பயன்படுத்தப்படுகிறது.
# பைலர் நுண்திருகளவி

## முந்தைய கருவிகள்

வில்லியம் காஸ்காயின் கண்டுபிடித்த நுண்திருகளவி கண்ணருகு வில்லை பைலர் நுண்திருகளவியின் முன்னோடியாக இருந்தது.  
கோணத் தொலைவுகளின் முந்தைய அளவீடுகள் ஒரு குறுகிய, இருசமபக்க முக்கோணத்தின் வடிவத்தில் வெட்டப்பட்ட மெல்லிய உலோகத் தாளைக் கண்ணருகு வில்லையில் செருகுவதை நம்பியிருந்தன. உலோகத் தகட்டின் இரண்டு அருகிலுள்ள விளிம்புகள் ஒரே நேரத்தில் ஆர்வமுள்ள இரண்டு பொருட்களையும் மறைக்கும் வரை தாள் கண்ணருகு வில்லைகளுக்குள் தள்ளப்பட்டது. பொருள்கள் அடைக்கப்பட்ட இடத்தைக் கவனமாக அளவிடுவதன் மூலமும், புறநிலை குவிவில்லையின் குவிய நீளத்தை அறிந்து கொள்வதன் மூலமும், கோணத் தொலைவைக் கணக்கிட முடியும். கிறித்தியான் ஐகன்சு அத்தகைய சாதனத்தைப் பயன்படுத்தினார்.
# அபு பக்கர் அரச பள்ளிவாசல்

**அபு பக்கர் அரச பள்ளிவாசல்** <small>அல்லது</small> **பகாங் அரச கல்லறை** ஆங்கிலம்: *Abu Bakar Royal Mosque*; மலாய்: *Masjid Diraja Abu Bakar*; சாவி: ) என்பது மலேசியா, பகாங், பெக்கான் நகரில் உள்ள ஒரு பள்ளிவாசல் ஆகும். இந்தப் பள்ளிவாசல் 1976-ஆம் ஆண்டு பகாங் சுல்தான் அகமட் சா அவர்களால் அதிகாரப்பூர்வமாக திறக்கப்பட்டது.  
இந்தப் பள்ளிவாசலுக்கு அருகில் **அப்துல்லா பள்ளிவாசல்** *(Abdullah Mosque)* எனும் **பழைய அரச பள்ளிவாசல்** *(Old Royal Mosque)* உள்ளது. எனினும், அப்துல்லா பள்ளிவாசலுக்குப் பதிலாக அபு பக்கர் அரச பள்ளிவாசல் உருவாக்கப்பட்டது. அபு பக்கர் அரச பள்ளிவாசலில் ஓர் அரச கல்லறையும் உள்ளது. அதுவே அதன் சிறப்பு அம்சம் ஆகும்.
# அபு பக்கர் அரச பள்ளிவாசல்

## அப்துல்லா பள்ளிவாசல்

அப்துல்லா பள்ளிவாசல் அல்லது பழைய அரச பள்ளிவாசல், பகாங்கின் ஒரு பழைய அரச பள்ளிவாசல் ஆகும். இது அரச கல்லறை மற்றும் புதிய பள்ளிவாசல் (அபு பக்கர் அரச பள்ளிவாசல்) அருகே அமைந்துள்ளது. இந்த பள்ளிவாசல் 1928-ஆம் ஆண்டு, சுல்தான் அப்துல்லா அல் முத்தாசிம் பில்லா சா ஆட்சியின் போது, 8 ஆண்டு கட்டுமான காலத்தில் கட்டப்பட்டது.  
மேலும் 1932 சனவரி 8-ஆம் தேதி பகாங் சுல்தான் அபு பக்கரால் அவரின் தந்தையின் சார்பாக அதிகாரப்பூர்வமாகத் திறக்கப்பட்டது.
# ருரு, முனிவர்

**ருரு** (*Ruru*) ரிஷி பிருகு குலத்தில் தோன்றியவர். இவரது பெற்றோர் *பிரமதி*-*கிருதாட்சி* ஆவார். மேனகை மற்றும் கந்தர்வர் விஸ்வாசு இணையருக்கு பிறந்த மகளான பிரமத்வராவை முனிவர் ருரு மணந்து சௌனகர் என்ற மகனைப் பெற்றார். குரு வம்ச மன்னர் ஜனமேஜயன் மாபெரும் சர்ப்ப யாகத்தில் கலந்து கொண்டவர்.
# ருரு, முனிவர்

## தொன்ம வரலாறு

கந்தர்வன் விஸ்வவாசு மற்றும் அரம்பையர் மேனகை இணையருக்குப் பிறந்த *பிரமத்வரா* என்ற பெண்ணை முனிவர் *ருரு*வுக்கு திருமணம் செய்ய நிச்சயம் செய்தனர்.
தீடீரென ஒரு விஷப் பாம்பு பிரமத்வராவை கடித்ததால் இறந்து போனாள். இதனை அறிந்த முனிவர் ருரு கங்கை நதிக்குச் சென்று குளித்து, கையில் சிறிது தண்ணீரை எடுத்துக்கொண்டு, "எனது தவம், காயத்ரி பக்தி, காணிக்கைகள், தியானம் மற்றும் வேதங்களைப் படிப்பதன் மூலம் தேவர்களின் அருளைப் பெற்றுள்ளேன். எனவே தேவர்களே தயவுசெய்து, எனது எதிர்கால மனைவியான பிரமத்வராவை உயிர்ப்பிக்கவும். இல்லையெனில் நான் கங்கை ஆற்றில் மூழ்கி இறந்துவிடுவேன்" என்று பிரார்த்தனை செய்து, தண்ணீரை தரையில் ஊற்றினார்.  
உடனடியாக சொர்க்கத்திலிருந்து ஒரு தேவதூதன் வானத்தில் தோன்றி, "ருரு, உன் வாழ்வில் பாதியை அவளுக்குக் கொடுக்கத் தயாராக இருந்தால் மட்டுமே பிரமத்வா உயிர்ப்பிக்கப்படுவார்" என்று கூறினார். ருரு ஆவலுடன் ஒப்புக்கொண்டார், பிரமத்வர் உயிர்ப்பிக்கப்பட்டார். விரைவில், திருமண ஏற்பாடுகள் நிறைவடைந்தது. திருமணத்திற்குப் பிறகு, ருருவும் பிரமத்வா இணை சேர்ந்து சௌனகன் என்ற மகனைப் பெற்றனர்.
# ருரு, முனிவர்

## பாம்புகள் மீதான வெறுப்பு

பிரமத்வாவின் மரணத்திற்கு காரணமான அனைத்து பாம்புகளையும் (நாகர்கள்) முனிவர் ருரு வெறுக்கத் தொடங்கினார். பாம்பைக் காணும்போதெல்லாம் அதைக் கொடூரமாக அழித்துவிடுவார். ஒரு நாள் அவர் *துந்துபா* என்ற பாம்பை எதிர்கொண்டார். துந்துபா ருருவுக்கு நீதியைப் பற்றி அறிவுரை வழங்கினார். ருரு இறுதியாக பாம்புகளைக் கொல்வதை நிறுத்தினார். குரு வம்ச மன்னர் ஜனமேஜயன் மாபெரும் சர்ப்ப யாகத்தில் கலந்து கொண்டார்.
# பெருந்தோற்றம்

**பெருந்தோற்றம்** *( Gigantism )* என்பது மனிதர்களிலும் சில விலங்குகளிலும் காணப்படும் ஒரு உடல் வளர்ச்சிக் கோளாறு ஆகும். இதில் உடலின் எலும்புகள் மற்றும் திசுக்கள் சாதாரண அளவை விட மிக வேகமாகவும் அதிகமாகவும் வளர்கின்றன. இதன் காரணமாக ஒருவர் மிகவும் உயரமாகவும் பெரிய உடல் அமைப்புடன் காணப்படுவார்.  
இந்த நிலை பெரும்பாலும் குழந்தை பருவத்திலோ அல்லது இளம் வயதிலோ தொடங்குகிறது. இதற்கு முக்கியமான காரணம், மூளையில் உள்ள “கபச் சுரப்பி” (pituitary gland) எனப்படும் சுரப்பி அதிக அளவில் “வளர்ச்சி இயக்குநீர்” (growth hormone) சுரப்பது ஆகும். அந்த இயக்குநீர் அதிகமாக உற்பத்தியாகும்போது எலும்புகள் நீளமாக வளர தொடங்குகின்றன.  
பெருந்தோற்றம் ஏற்பட்டவர்களுக்கு நீண்ட கை, நீண்ட கால், பெரிய முக எலும்புகள் போன்ற உடல் மாற்றங்கள் தென்படும். சில நேரங்களில் தலைவலி, பார்வை குறைபாடு, மூட்டு வலி, மற்றும் இதய பிரச்சினைகள் போன்ற உடல்நலப் பிரச்சினைகளும் உருவாகலாம்.  
இது பெரும்பாலும் “பிட்டூட்டரி அடேனோமா” (pituitary adenoma) எனப்படும் நன்மை கொண்ட கட்டியால் ஏற்படுகிறது. இதன் சிகிச்சைக்காக அறுவைச் சிகிச்சை, மருந்துகள், அல்லது கதிர்வீச்சு சிகிச்சை போன்றவை பயன்படுகின்றன.
# பெருந்தோற்றம்

## அறிகுறிகள்

- மிக வேகமாக உயரம் அதிகரித்தல்  
- பெரிய கைகள் மற்றும் கால்கள்  
- முக எலும்புகள் பெரிதாகுதல், தாடை முன்னே வருதல்  
- குரல் மாற்றம் மற்றும் குரல் ஆழம் அதிகரித்தல்  
- தலைவலி மற்றும் பார்வை மங்கல்  
- அதிக வியர்வை, மூட்டு வலி, மற்றும் உடல் சோர்வு
# பெருந்தோற்றம்

## சிகிச்சை

- அறுவைச் சிகிச்சை – பிட்டூட்டரி சுரப்பியில் உள்ள கட்டியை நீக்குதல்.  
- மருந்து சிகிச்சை – வளர்ச்சி இயக்குநீர் (ஹார்மோன்) உற்பத்தியை குறைக்கும் மருந்துகள்.  
- கதிர்வீச்சு சிகிச்சை – கட்டி மீண்டும் வளராமல் தடுக்க கதிர்வீச்சு சிகிச்சை அளித்தல்.
# குரு வம்ச மன்னர்களின் பட்டியல்

**குரு வம்ச மன்னர்களின் பட்டியல்** (*List of Kuru kings*), பரத கண்டத்தின் அத்தினாபுரம் மற்றும் இந்திரப்பிரஸ்தம் தலைநகரங்களாகக் கொண்ட குரு நாட்டின் ஆட்சியாளர்கள் ஏறத்தாழ கிமு 1,200 முதல் கிமு 350 வரை ஆட்சி செய்தனர்.குரு வம்ச மன்னர்கள் சந்திர குலத்தினர் எனினும், மன்னர் மன்னர் குரு வழித்தோன்றல்கள் என்பதால் இவர்களை குரு வம்சத்தினர் என்றும் அழைப்பர். மன்னர் யயாதி-சர்மிஷ்டை தம்பதியரின் இளைய மகன் புருவின் வழித்தோன்றல்களை குரு வம்சத்தினர் ஆவார்.  
புருவின் முன்னோர்களாக புரூரவன், நகுஷன், யயாதி உள்ளிட்டோர் சந்திர குலத்தினர் ஆவார். புருவின் மூத்த சகோதரன் யதுவின் வழித்தோன்றல்கள் யாதவ குலத்தினர் ஆவார். குரு வம்ச மன்னர்களின் வரலாறு குறித்து மகாபாரதம் விரிவாகக் கூறுகிறது.  
குரு குல மன்னர்களின் முக்கியமான அரசர்கள் குரு, பிரதீபன், சந்தனு, பீஷ்மர், திருதராட்டிரன், பாண்டு, விதுரன், பாண்டவர், கௌரவர், பரிட்சித்து மற்றும் ஜனமேஜயன் ஆவர். குரு குல மன்னர்கள் கங்கை ஆற்றிக்கும், யமுனை ஆற்றிக்கும் இடைப்பட்ட வளமான பகுதிகளை ஆண்டனர். பின்னர் குரு நாடு, குருஜாங்காலம் மற்றும் உத்தரகுரு என மூன்று நாடுகளாகப் பிரிக்கப்பட்டது. குரு நாட்டிற்கு மேற்கில் குருஜாங்காலம் மற்றும் கிழக்கில் உத்தரகுரு நாடுகள் இருந்தன.
# குரு வம்ச மன்னர்களின் பட்டியல்

## குருச்சேத்திரப் போர்

குரு குலத்தினரில் பாண்டவர்கள் தாங்கள் சூதாடி தோற்ற நாட்டின் உரிமை கோரி கௌரவர்களுடன் குருச்சேத்திரத்தில் போரிட்டனர்.இவ்விருவருக்கும் ஆதாரவாக பரத கண்டத்து நாடுகளின் மன்னர்கள் படைகளுடன் போரிட்டனர். குருச்சேத்திரப் போரின் முடிவில் எஞ்சியவர்கள் குரு குலத்தினரில்]] பாண்டவர் ஐவர், யாதவ குலத்தினரில் [[சாத்தியகி மற்றும் கிருதவர்மன் மற்றும் அந்தணர்களில் கிருபர், அசுவத்தாமன்,மட்டுமே. மற்ற அனைவரும் மாண்டனர்.
# குரு வம்ச மன்னர்களின் பட்டியல்

## தோற்றம்

### குரு குலத்தவர்களின் முன்னோர்கள்

- சந்திரன்
- புரூரவன்
- ஆயு
- நகுஷன்
- யயாதி
- புரு
- சம்வர்ணன்
- துஷ்யந்தன்
- பரதன்
- பூமன்யு
# குரு வம்ச மன்னர்களின் பட்டியல்

## குரு வம்ச மன்னர்கள் பட்டியல்

1. குரு
1. பிரதீபன்
1. சாந்தனு
1. பாக்லீகர்
1. சோமதத்தன்
1. பீஷ்மர்
1. சித்திராங்கதன்
1. விசித்திரவீரியன்
1. திருதராட்டிரன்
1. பாண்டு
1. கௌரவர்
1. பாண்டவர்
1. பரிட்சித்து
1. ஜனமேஜயன்
# குரு வம்ச மன்னர்களின் பட்டியல்

## குரு வம்ச மன்னர்கள் பட்டியல்

### பாண்டவர் குடும்பத்தினர்

மன்னர் பாண்டு-குந்தி தம்பதியருக்கு பிறந்தவர்கள் தருமன், வீமன், அருச்சுனன் ஆவர். பாண்டு-மாதுரி தம்பதியருக்கு பிறந்தவர்கள் நகுலன் மற்றும் சகாதேவன் ஆவார். பாண்டுவின் இவ்வைந்து மகன்களை பாண்டவர் ஆவர்.  
பாண்டவர்-திரௌபதி தம்பதியர்களுக்கு பிறந்த மகன்களை உபபாண்டவர்கள் என அழைப்பர்.
- பிரதிவிந்தியன் - தருமன்-திரௌபதிக்கும் பிறந்தவன்
- சுதசோமன்- வீமன்-திரௌபதிக்கும் பிறந்தவன்
- சுருதகீர்த்தி - அருச்சுனன்-திரௌபதிக்கும் பிறந்தவன்
- சதாநீகன் - நகுலன்-திரௌபதிக்கும் பிறந்தவன்
- சுருதகர்மன் - சகாதேவன்-திரௌபதிக்கும் பிறந்தவன்  
மேலும் பாண்டவர்களுக்கும் திரௌபதி அல்லாத வேறு மனைவிகளுக்கு பிறந்தவர்கள் வருமாறு:
- யவ்தேயன் - தருமன்- தேவிகாவுக்குப் பிறந்தவர்.
- கடோற்கஜன் - பீமன்- இடும்பிக்குப் பிறந்தவர்
- அபிமன்யு -- அருச்சுனன்-சுபத்திரைக்கு பிறந்தவர்.
- பாப்புருவாகனன் - அருச்சுனன்- சித்திராங்கதைக்கு பிறந்தவர்.
- அரவான் --அருச்சுனன்-உலுப்பிக்கு பிறந்தவர்.
- நிறமித்திரன் - நகுலன்-கரேனுமதிக்கு பிறந்தவர்
- சுகோத்திரன் - சகாதேவன்-விஜயாவுக்கு பிறந்தவர்.
# குரு வம்ச மன்னர்களின் பட்டியல்

## குரு வம்ச மன்னர்கள் பட்டியல்

### கௌரவர் குடும்பத்தினர்

திருதராட்டிரன்-காந்தாரி தம்பதியருக்கு 100 மகன்கள் பிறந்தனர். நூற்றுவர்களில் மூத்தவன் துரியோதனன், இரண்டாமவன் துச்சாதனன். திருதராட்டிரனின் மகள் துச்சலை. துரியோதனனின் மகன் இலக்குமண குமாரன்
# குரு வம்ச மன்னர்களின் பட்டியல்

## தலைமுறை அட்டவணை

<>  
</>
# குரு வம்ச மன்னர்களின் பட்டியல்

## இதனையும் காண்க

- மகாபாரத கதைமாந்தர்களின் பட்டியல்
# எ பிரைவேட் வார்

***எ பிரைவேட் வார்*** (*A Private War*) என்பது 2018 ஆம் ஆண்டு வெளியான அமெரிக்க வாழ்க்கை வரலாற்று போர் நாடகத் திரைப்படமாகும். இதை மேத்யூ ஹெய்ன்மேன் இயக்கினார். இப்படத்தில் ரோசாமண்ட் பைக் பத்திரிகையாளர் மேரி கோல்வினாக நடித்தார். இந்த படம் மேரி பிரென்னரின் *வேனிட்டி ஃபேரில்* 2012 ஆம் ஆண்டு வெளியான "மேரி கோல்வினின் பிரைவேட் வார்" என்ற கட்டுரையை அடிப்படையாகக் கொண்டது. இந்த படத்தின் எழுத்துப் பணிகளை அராஷ் அமெல் மேற்கொண்டார். மேலும் ஜாமி டோர்ணன், டாம் ஹாலண்டர், ஸ்டான்லி துச்சி ஆகியோர் நடித்துள்ளனர்.  
இந்தப் படம் 2018 டொராண்டோ சர்வதேச திரைப்பட விழாவில் திரையிடப்பட்டது. பின்னர் 2018 நவம்பர் 2 அன்று அமெரிக்காவில் வெளியானது. இது விமர்சகர்களிடமிருந்து நேர்மறையான விமர்சனங்களைப் பெற்றது, அவர்கள் பைக்கின் நடிப்பைப் பாராட்டினர். 76வது கோல்டன் குளோப் விருதுகளில், இந்தத் திரைப்படம் மோஷன் பிக்சரில் சிறந்த நடிகை - நாடகம் (பைக்) மற்றும் சிறந்த அசல் பாடல் ("ரெக்விம் ஃபார் எ பிரைவேட் வார்") ஆகியவற்றுக்கான பரிந்துரைகளைப் பெற்றது. அதே நேரத்தில் இயக்குநர் மேத்யூ ஹெய்ன்மேன் அமெரிக்க இயக்குநர்கள் சங்கத்திலிருந்து முதல் முறையாக சிறந்த இயக்குநர் சாதனைக்கான பரிந்துரையைப் பெற்றார்.
# எ பிரைவேட் வார்

## கதைக்களம்

மரீ கோல்வின் *தி சண்டே டைம்சின்* அமெரிக்க பத்திரிகையாளர், மிகவும் ஆபத்தான நாடுகளுக்குச் சென்று அங்கு நடக்கும் உள்நாட்டுப் போர்களை ஆவணப்படுத்துபவராகவும் உள்ளார்.  
2001 ஆம் ஆண்டு, விடுதலைப் புலிகளுடன் மலையேற்றத்தில் ஈடுபடும்போது, கோல்வினும் அவரது குழுவினரும் இலங்கை இராணுவத்தால் தாக்கப்படுகின்றனர். அவர் சரணடைய முயன்ற போதிலும், ஒரு ஆர்பிஜி அவர் உள்ள திசையில் சுடப்படுகிறது. இதனால் அவர் தன் இடது கண்ணை இழக்கும் அளவுக்கு காயமடைகிறார். பின்னர், கொல்வின் இடது கண்ணில் கண் மறைப்பை அணிய முடிவு செய்கிறார்.  
அதிர்ச்சிக்குப் பிறகான மன அழுத்த நோயால் பாதிக்கபட்ட கோல்வின், இன்னும் புதிய செய்திகளைக் கண்டறிவதில் உறுதியாக இருக்கிறார். மேலும் தன் உயரதிகாரி சீன் ரியானுடன், தான் செய்தி சேகரிக்க விரும்பும் மோதல்கள் குறித்து விவாதிக்கிறார்> அவற்றில் ஈராக், போர் ஒளிப்படக்க் கலைஞர் பால் கான்ராயை சந்திப்பது, லிபியாவுக்குச் செல்வது ஆகியவை அடங்கும். உலகம் முழுவதும் பயணம் செய்யாத இவர் பயணங்கள் மேற்கொள்ளாதபோது இலண்டனில் வசிக்கிறார். அங்கு டோனி ஷாவுடன் (ஸ்டான்லி டூசி) உறவைத் தொடங்குகிறார்.  
2012 பெப்ரவரியில், கான்ராய்யும், கோல்வினும் சிரியாவின் உம்சு நகரில் நடந்த மோதலைப் பற்றி செய்தி சேகரிக்க முடிவு செய்கிறனர். அங்கு மோதல்களில் 28,000 சிரிய ஆண்கள், பெண்கள், குழந்தைகள் போன்றோர் சிக்கியிருப்பதைக் காண்கிறனர். கான்ராயும், கோல்வினும் தங்கள் செய்திகளை ரியானுக்கு அனுப்பிய பிறகு, பொதுமக்கள் உயிரிழப்புகள் குறித்த விழிப்புணர்வை ஏற்படுத்த கோல்வின் சி.என்.என்.னில் செய்திகளை ஒளிபரப்ப முடிவு செய்கிறார். மேரி, பால், மற்றொரு செய்தியாளரான இரெமி ஓக்லிக்கு ஆகியோர் தாங்கள் ஊடக மையமாகப் பயன்படுத்திய கட்டடத்திலிருந்து தப்பி ஓடும்போது, தெருவில் குண்டுகள் வெடிக்கின்றன. காயமடைந்து அதிர்ச்சியடைந்த பால், வெடிப்புகள் மற்றும் அதைத் தொடர்ந்து குவிந்த இடிபாடுகளால் கோல்வின், ஓச்லிக் ஆகியோர் கொல்லப்பட்டதைக் கண்டு விழிக்கிறார்.  
இந்தப் படம் பேரழிவிற்குள்ளான ஹோம்ஸ் நகரத்தின் படங்களுடன் முடிகிறது. அதைத் தொடர்ந்து உண்மையான மேரி கோல்வின் நேர்காணலில் அவர் குறிப்பிட்ட, "நீங்கள் பயந்தால் எப்போதும் நீங்கள் செல்லவேண்டிய இடத்திற்குச் செல்லப் போவதில்லை" என்ற மேற்கோளுடன் முடிகிறது.
# எ பிரைவேட் வார்

## நடிகர்கள்

- மரீ கோல்வினாக ரோசாமண்ட் பைக்
- ஜாமி டோர்ணனாகபால் கான்ராய்
- தி சண்டே டைம்ஸின் வெளிநாட்டு ஆசிரியரும் மேரியின் உயரதிகாரியுமான சீன் ரியானாக டாம் ஹாலண்டர்
- மேரியின் தோழியான ரீட்டா வில்லியம்ஸாக நிக்கி அமுகா-பேர்ட்
- கேட் ரிச்சர்ட்சனாக ஃபேய் மார்சே
- பேராசிரியர் டேவிட் ஐரன்சாக கிரெக் வைஸ்
- மற்றொரு ஒளிப்படக் கலைஞரான நார்ம் கோபர்னாக கோரி ஜான்சன்
- ஸ்டான்லி துச்சியாக டோனி ஷா
- மௌரத்தாக ஃபேடி எல்சயீத்
# எ பிரைவேட் வார்

## தயாரிப்பு

இந்தப் படம் ஜோர்தான், இலண்டன் ஆகிய இடங்களில் உருவாக்கபட்டது. ராபர்ட் ரிச்சர்ட்சன் ஒளிப்பதிவு செய்தார். இது அன்னி லெனாக்ஸின் "ரெக்விம் ஃபார் எ பிரைவேட் வார்" என்ற அசல் பாடலைக் கொண்டுள்ளது.
# எ பிரைவேட் வார்

## வெளியீடு

2018 பிப்ரவரியில் படத்தின் விநியோக உருமையை, அவிரான் பிக்சர்ஸ் பெற்றது. இந்த படம் 2018 செப்டம்பர் 7 அன்று 2018 டொராண்டோ சர்வதேச திரைப்பட விழாவில் உலக அரங்கேற்றம் கண்டது. மேலும் இது பி.எப்.ஐ லண்டன் திரைப்பட விழாவில் மேயர்ஸ் காலாவில் ஐரோப்பிய அரங்கேற்றம் கண்டது. இது மில் வேலி திரைப்பட விழா, ஹாம்ப்டன்ஸ் சர்வதேச திரைப்பட விழா, வுட்ஸ்டாக் திரைப்பட விழா போன்றவற்றில் திரையிடப்பட்டது. இந்த படம் 2018 நவம்பர் 2, 2018 அன்று குறிப்பிட்ட திரையரங்குகளில் மட்டும் வெளியிடப்பட்டது. பின்னர் 2018 நவம்பர் 16 அன்று நாடு தழுவிய அளவில் பரவலாக வெளியிடப்பட்டது. *எ பிரைவேட் வார்* இங்கிலாந்து மற்றும் அயர்லாந்தில் 2019 பிப்ரவரி 15 அன்று வெளியிடப்பட்டது.
# எ பிரைவேட் வார்

## வெளியீடு

### பாராட்டுகள்

| ஆண்டு | விருது | வகை | பரிந்துரைக்கப்பட்டவை | முடிவு |
| --- | --- | --- | --- | --- |
| 2018 | கோல்டன் குளோப் விருதுகள் | சிறந்த மோஷன் பிக்சர் நடிகை - நாடகம் | ரோசாமண்ட் பைக் |  |
| சிறந்த அசல் பாடல் | அன்னி லெனாக்ஸ் எழுதிய "ரிக்யூம் எ பிரவேட் வார்" |  |  |  |
| சாட்டிலைட் விருதுகள் | சிறந்த சுயாதீன திரைப்படம் | *எ பிரைவேட் வார்* |  |  |
| சிறந்த மோஷன் பிக்சர் நடிகை, நாடகம் | ரோசாமண்ட் பைக் |  |  |  |
| சிறந்த அசல் பாடல் | அன்னி லெனாக்ஸ் எழுதிய "ரிக்யூம் எ பிரவேட் வார்" |  |  |  |
| அமெரிக்க இயக்குநர்கள் சங்க விருதுகள் | சிறந்த இயக்கம் - முதல் திரைப்படம் | மேத்யூ ஹெய்ன்மேன் | } |  |
# து. மூர்த்தி (பாமக)

**து. மூர்த்தி** (*D. Moorthy*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் செங்கல்பட்டு மாவட்டம் மறைமலைநகர் பகுதியினைச் சேர்ந்தவர். சென்னை மத்திய பல்நுட்பக் கல்லூரியில் பட்டயப் படிப்பினை குடிமைப் பொறியியலில் முடித்துள்ள மூர்த்தி, பாட்டாளி மக்கள் கட்சியினைச் சார்ந்தவர். இவர், 2006ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் திருப்போரூர்சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# வங்குடி

**வங்குடி** (*Vangudi*) இந்தியாவின் தமிழ்நாடு மாநிலத்தில் அமைந்துள்ள அரியலூர் மாவட்டத்தில் உள்ள உடையார்பாளையம் தாலுக்காவில் உள்ள ஒரு பெரிய கிராமம் ஆகும். இது சென்னையில் இருந்து 235 கிமீ தொலைவில் உள்ளது.
# வங்குடி

## மக்கள் தொகையியல்

2001 ஆம் ஆண்டு மேற்கொள்ளப்பட்ட மக்கள் தொகை கணக்கெடுப்பின்படி, வங்குடியின் மொத்த மக்கள் தொகை 4795 ஆகும். இம்மக்கள் தொகையில் 2419 ஆண்களும் 2376 பெண்களும் இருந்தனர்.  
2011 ஆம் ஆண்டு மேற்கொள்ளப்பட்ட மக்கள் தொகை கணக்கெடுப்பின்படி, வங்குடியின் மொத்த மக்கள் தொகை 4784 ஆகும். இம்மக்கள் தொகையில் 2443 ஆண்களும் 2341 பெண்களும் இருந்தனர். மொத்தமாக இங்கு 1170 குடும்பங்கள் இருந்தன. 0-6 வயதுடைய குழந்தைகள் 426 பேர் இருந்தனர். இது கிராமத்தின் மொத்த மக்கள் தொகையில் 8.90% ஆகும். வங்குடி கிராமத்தின் சராசரி பாலின விகிதம் 958 ஆகும். இது தமிழக மாநில சராசரியான 996 என்பதை விடக் குறைவாகும். குழந்தை பாலின விகிதம் 797 ஆகும். இதுவும் தமிழக சராசரியான 943 என்பதை விடக் குறைவாகும். தமிழ்நாட்டை விட வாங்குடி கிராமத்தில் கல்வியறிவு சதவீதமும் குறைவாக இருந்தது. 2011 ஆம் ஆண்டில், வாங்குடி கிராமத்தின் கல்வியறிவு விகிதம் 70.58% ஆக இருந்தது. ஆண்களின் கல்வியறிவு விகிதம் 79.19% ஆகவும், பெண்களின் கல்வியறிவு விகிதம் 61.76% ஆகவும் இருந்தது.
# ஆர். தமிழ்மொழி ராஜதத்தன்

**ஆர். தமிழ்மொழி ராஜதத்தன்** (*Tamilmozhi Rajadattan*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் விழுப்புரம் மாவட்டம் மேல்மலையனூர் பகுதியினைச் சேர்ந்தவர். ஆசிரியர் கல்வியில் பட்டயப்படிப்பினை முடித்துள்ள ராஜதத்தன் அனைத்திந்திய அண்ணா திராவிட முன்னேற்றக் கழகத்தினைச் சார்ந்தவர். இவர், 2001ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் மேல்மலையனூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# ஆர். தமிழ்மொழி ராஜதத்தன்

## இறப்பு

தமிழ்மொழி ராஜதத்தன் 29 திசம்பர் 2024 அன்று இறந்தார்.
# இரத்தினக் கல் இருவண்ண நோக்கி

**இரத்தினக்கல் இருவண்ணநோக்கி** (*Dichroscope*) என்பது இரத்தினவியல் அல்லது மணியியல் துறையில் பயன்படுத்தப்படும் ஒரு கையடக்கக் கருவியாகும். இக்கருவி ஒளி ஊடுருவக்கூடிய இரத்தினக் கற்களைச் (படிகங்கள்) சோதிக்க பயன்படுத்தப்படுகிறது. அனுபவம் வாய்ந்த இரத்தினவியலாளர்கள், சில இரத்தினங்களின் பல்திசை வண்ணப்படிகத்தைக் கவனித்து, இந்தக் கருவியைப் பயன்படுத்தி மற்ற செயற்கைக் கற்களிலிருந்து இரத்தினக் கற்களை வெற்றிகரமாக கண்டறிய முடியும்.  
இரண்டு வகையான இருவண்ண நோக்கிகள் உள்ளன. அவை, கால்சைட் வகை, முனைவாக்க வகை என்பவை ஆகும். இரண்டு வகைகளில், கால்சைட் வகை இருவண்ண நோக்கி சிறந்த முடிவுகளைத் தருவதாகவும் அனுபவம் வாய்ந்த இரத்தினவியலாளர்களால் பரவலாகப் பயன்படுத்தப்படுவதாகவும் உள்ளது. முனைவாக்க வகை இருவண்ண நோக்கியைக் கொண்டு, இரத்தினக்கல் ஒரு நேரத்தில் வெளிப்படுத்தும் ஒரே ஒரு நிறத்தை மட்டுமே காண முடியும். இதன் காரணமாக இச்செயல்முறையை நேரத்தை எடுத்துக்கொள்வதாகவும் கடினமானதாகவும் ஆக்குகிறது, இருப்பினும் இது முடிவுகளைப் பெறுவதற்கான மிகவும் சிக்கனமான வழியாகும்.  
குறைந்தபட்சம் பத்தொன்பதாம் நூற்றாண்டின் தொடக்கத்திலிருந்தே இருவண்ண நோக்கி பயன்படுத்தப்பட்டு வருகிறது.
# இரத்தினக் கல் இருவண்ண நோக்கி

## கால்சைட்டு இருவண்ண நோக்கி

ஒரு கால்சைட்டு இருவண்ண நோக்கி ஒரு இரத்தினத்தின் பல வண்ணங்களை ஒன்றுக்கொன்று வேறுபடுத்திக் காட்டுகிறது. இதனால் உற்றுநோக்குபவர் அந்தக் கல் ஒற்றை ஒளிவிலகல் அல்லது இரட்டை ஒளிவிலகல் கொண்டதா (முறையே ஓரச்சு அல்லது ஈரச்சு) என்பதை எளிதாகத் தீர்மானிக்க முடியும். ஒற்றை ஒளிவிலகல் கொண்ட கற்கள் அவற்றினுள் நுழையும் ஒளியைப் பிரிப்பதில்லை, கல்லிலிருந்து வெளியேறும்போது ஒளியை ஒற்றைக் கற்றையாகவே விட்டுச் செல்கிறது. மாறாக, இரட்டிப்பு ஒளிவிலகல் கற்கள் ஒரு நுழைவு ஒளிக்கற்றையை இரண்டு கதிர்களாகப் பிரிக்கலாம். கால்சைட்டு இருவண்ணநோக்கிகள் கூடுதல் பயனுள்ளதாக இருக்கின்றன, ஏனெனில், இவற்றின் உள்ளே உள்ள கால்சைட்டு கூறு கல்லின் வழியாக உள்ளே நுழையும் ஒளிக்கதிரைப் பிரிக்கும் திறன் கொண்டது, இதனால் இரத்தினக்கல்லானது திசைச்சீரானதா, ஓரச்சு அல்லது ஈரச்சுத் தன்மை கொண்டதா? என்பதை வெளிப்படுத்துகிறது.
# உட்கோட்டை (தெற்கு)

**உட்கோட்டை (தெற்கு)** (*Ulkottai South*) இந்தியாவின் தமிழ்நாடு மாநிலத்தில் அமைந்துள்ள அரியலூர் மாவட்டத்தில் உள்ள உடையார்பாளையம் தாலுக்காவில் உள்ள ஒரு கிராமம் ஆகும்.
# உட்கோட்டை (தெற்கு)

## மக்கள் தொகையியல்

2001ஆம் ஆண்டு மேற்கொள்ளப்பட்ட மக்கள் தொகை கணக்கெடுப்பின்படி, உட்கோட்டை (தெற்கு) கிராமத்தின் மொத்த மக்கள் தொகை 1573 ஆகும். இம்மக்கள் தொகையில் 806 ஆண்களும் 767 பெண்களும் இருந்தனர்.  
2011ஆம் ஆண்டு மேற்கொள்ளப்பட்ட மக்கள் தொகை கணக்கெடுப்பின்படி, உட்கோட்டை கிராமத்தின் மொத்த மக்கள் தொகை 1751 ஆகும். இம்மக்கள் தொகையில் 862 ஆண்களும் 889 பெண்களும் இருந்தனர். மொத்தமாக இங்கு 441 குடும்பங்கள் இருந்தன. 0-6 வயதுடைய குழந்தைகள் 160 பேர் இருந்தனர். இது கிராமத்தின் மொத்த மக்கள் தொகையில் 9.14% ஆகும். உட்கோட்டை கிராமத்தின் சராசரி பாலின விகிதம் 1031 ஆகும். இது தமிழக மாநில சராசரியான 996 என்பதை விட அதிகமாகும். இங்கு குழந்தை பாலின விகிதம் 928 ஆகும். இதுவும் தமிழக சராசரியான 943 என்பதை விடக் குறைவாகும். தமிழ்நாட்டை விட உட்கோட்டை தெற்கு கிராமத்தில் கல்வியறிவு சதவீதமும் குறைவாக இருந்தது. 2011ஆம் ஆண்டில், உட்கோட்டை கிராமத்தின் கல்வியறிவு விகிதம் 72.41% ஆக இருந்தது. ஆண்களின் கல்வியறிவு விகிதம் 83.70% ஆகவும், பெண்களின் கல்வியறிவு விகிதம் 61.58% ஆகவும் இருந்தது.
# பா. செந்தமிழ்செல்வன்

**பா. செந்தமிழ்செல்வன்** (*P. Senthamizhselvan*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் விழுப்புரம் மாவட்டம் கலத்தம்பட்டி கிராமத்தினைச் சேர்ந்தவர். இளநிலை அறிவியல் பட்டம் பெற்ற செந்தமிழ்செல்வன் 1995ஆம் ஆண்டு முதுகலை வரலாறு பட்டத்தினை சிதம்பரம் அண்ணாமலைப் பல்கலைக்கழகத்தில் முடித்தார். பாட்டாளி மக்கள் கட்சியினைச் சார்ந்த இவர், 2006ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் மேல்மலையனூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# சீசியம் முப்புரோமைடு

இது சீசியம் மூவயோடைடு மற்றும் சீசியம் ஈரயோடைடு புரோமைடு ஆகிய சேர்மங்களின் கட்டமைப்புடன் சமகட்டமைப்பைக் கொண்டுள்ளது. Pmnb என்ற இடக்குழுவில் செஞ்சாய்சதுர படிக அமைப்பில் படிகமாகிறது.  
38 °செல்சியசு வெப்பநிலையில் சீசியம் முப்புரோமைடு சிதைவடைகிறது. சீசியம் புரோமைடும் புரோமினும் உருவாகின்றன.  
சீசியம் முப்புரோமைடு சில Au(I) அணைவுச் சேர்மங்களை Au(II) அல்லது Au(III) சேர்மங்களாக ஆக்சிசனேற்றம் செய்ய முடியும்.
# நாவான் சட்டமன்றத் தொகுதி

**நாவான் சட்டமன்றத் தொகுதி** *(Nawan Assembly constituency)* என்பது இந்தியாவின் இராசத்தான் மாநில சட்டமன்றத்தில் உள்ள 200 சட்டமன்றத் தொகுதிகளில் ஒன்றாகும். இத்தொகுதியானது நாகவுர் மாவட்டத்தில் அமைந்துள்ளது. நாவான், நாகௌர் மக்களவைத் தொகுதிக்கு உட்பட்ட ஒரு சட்டமன்றத் தொகுதியாகும்.
# நாவான் சட்டமன்றத் தொகுதி

## சட்டமன்ற உறுப்பினர்கள்

| ஆண்டு | உறுப்பினர் | கட்சி |  |
| --- | --- | --- | --- |
| 1972 | இராமேசுவர் லால் | rowspan=2 | இந்திய தேசிய காங்கிரசு</br> |
| 1977 |  |  |  |
| 1980 | இந்தியத் தேசிய காங்கிரசு (அ) |  |  |
| 1985 | அரிசு சந்த் | rowspan=2 | பாரதிய ஜனதா கட்சி</br> |
| 1990 | அரிசு சந்தர் |  |  |
| 1993 | அராமேசுவர் லால் | இந்திய தேசிய காங்கிரசு</br> |  |
| 1998 | அரிசு சந்த் | rowspan=2 | பாரதிய ஜனதா கட்சி</br> |
| 2003 |  |  |  |
| 2008 | மகேந்திர சவுத்ரி | இந்திய தேசிய காங்கிரசு</br> |  |
| 2013 | விசய் சிங் | பாரதிய ஜனதா கட்சி</br> |  |
| 2018 | மகேந்திர சவுத்ரி | இந்திய தேசிய காங்கிரசு</br> |  |
| 2023 | விசய் சிங் | பாரதிய ஜனதா கட்சி</br> | } |
# மலேசிய வத்தானியா பாதுகாப்புப் படை

**மலேசிய வத்தானியா பாதுகாப்புப் படை** (*Territorial Army of Malaysia*; மலாய்: *Askar Wataniah Malaysia*) என்பது மலேசிய இராணுவத்தின் சேமப் பிரிவாக செயல்படுகிறது. மலேசிய இராணுவத்திற்கு உதவி செய்யும் தன்னார்வலர்களைக் கொண்ட இந்தப் படை, மலேசியாவின் மிகப்பெரிய இராணுவ சேமப் படையாகும். இந்த அமைப்பு காலாட் படை பிரிவுகள், கவசப் படைகள், பொறியியல் படைகள் மற்றும் பிற துணைப் பிரிவுகள் உள்ளிட்ட பல்வேறு பிரிவுகளைக் கொண்டுள்ளது.  
அரச் மலேசிய கடற்படையின் தன்னார்வப் படை, அரச மலேசிய வான்படையின் தன்னார்வப் படை, அரச மலேசிய ஆயுதப்படையின் தன்னார்வப் படை ஆகிய மூன்று முக்கிய தன்னார்வப் படைகளுடன் மலேசிய வத்தானியா பாதுகாப்புப் படையும் ஒரு தன்னார்வக் கூறாகச் செயல்படுகிறது.  
இப்படைகள் அவசர காலங்களிலும்; போர்க் காலங்களிலும் மலேசிய தரைப்படைகளுக்கு உதவுவதுடன், வெள்ளம், நிலநடுக்கம் போன்ற இயற்கைப் பேரிடர் காலங்களில் பொது மக்களைப் பாதுகாப்பதில் முன்னிலை வகிக்கிறது. சட்டஒழுங்கு பாதுகாப்பிற்கு அடுத்த நிலையில் நாட்டின் பொதுத் தேர்தல் பணிக்கும் மலேசிய வத்தானியா பாதுகாப்புப் படை பயன்படுத்தப்படுகிறது.  
தற்போதைய கட்டளை அமைப்பின்படி, பிராந்திய இராணுவம் மேஜர் ஜெனரல் டத்தோ முகமது ரசீப் சே அகமது தலைமையில் செயல்படுகிறது. அவர் தயார்நிலைப் படையின் உதவித் தளபதியாக நியமனம் பெற்றுள்ளார்.
# மலேசிய வத்தானியா பாதுகாப்புப் படை

## சொற்பிறப்பியல்

இந்த அமைப்பின் அதிகாரப்பூர்வ மலாய்ப் பெயர் அஸ்கார் வத்தானியா மலேசியா. 1958-ஆம் ஆண்டு பிராந்திய இராணுவ கட்டளைச் சட்டம் இயற்றப்பட்டதைத் தொடர்ந்து இந்தப் பெயரின் பயனபாடும் தொடங்குகிறது. இந்தப் படை 1958-ஆம் ஆண்டில், "அசுகார் வத்தானியா மலாயா" என முறையாக நிறுவப்பட்டது.  
இரண்டாம் உலகப் போரின் போது செயல்பட்ட சப்பானிய எதிர்ப்புக் குழுக்களின் பெயர்களால், குறிப்பாக அசுகார் மெலாயு செத்தியா இராணுவம் மற்றும் வத்தானியா பகாங் போன்றவற்றால் இந்தப் பெயர் ஈர்க்கப்பட்டது.
# உதயவர்த்தியனூர்

**உதயவர்த்தியனூர்** (*Udayavarthinayur*) இந்தியாவின் தமிழ்நாடு மாநிலத்தில் அமைந்துள்ள அரியலூர் மாவட்டத்தில் உள்ள உடையார்பாளையம் தாலுக்காவில் உள்ள ஒரு கிராமம் ஆகும். இக்கிராமம் சிதம்பரம் மக்களவைத் தொகுதிக்கு உட்பட்டதாகும்.
# உதயவர்த்தியனூர்

## மக்கள் தொகையியல்

2011 ஆம் ஆண்டு மேற்கொள்ளப்பட்ட மக்கள் தொகை கணக்கெடுப்பின்படி, உதயவர்த்தியனூர் கிராமத்தின் மொத்த மக்கள் தொகை 2392 ஆகும். இம்மக்கள் தொகையில் 1163 ஆண்களும் 1229 பெண்களும் இருந்தனர். மொத்தமாக இங்கு 641 குடும்பங்கள் இருந்தன.
0-6 வயதுடைய குழந்தைகள் 280 பேர் இருந்தனர். இது கிராமத்தின் மொத்த மக்கள் தொகையில் 11.71% ஆகும். உதயவர்த்தியனூர் கிராமத்தின் சராசரி பாலின விகிதம் 1057 ஆகும். இது தமிழக மாநில சராசரியான 996 என்பதை விட அதிகமாகும். இங்கு குழந்தை பாலின விகிதம் 1014 ஆகும். இதுவும் தமிழக சராசரியான 943 என்பதை விட அதிகமாகும். உதயவர்த்தியனூர் கிராமம் தமிழ்நாட்டை விடக் குறைவான எழுத்தறிவு விகிதத்தைக் கொண்டுள்ளது. 2011 ஆம் ஆண்டில், உதயவர்த்தியனூர் கிராமத்தின் எழுத்தறிவு விகிதம் 63.02% ஆகும். தமிழ்நாட்டின் எழுத்தறிவு விகிதம் 80.09% ஆகும். உதயவர்த்தியனூரில் ஆண் எழுத்தறிவு விகிதம் 74.80% ஆகவும், பெண் எழுத்தறிவு விகிதம் 51.93% ஆகவும் இருந்தது.
# சைதாரண் சட்டமன்றத் தொகுதி

**சைதாரண் சட்டமன்றத் தொகுதி** *(Jaitaran Assembly constituency)* என்பது இந்தியாவின் இராசத்தான் மாநில சட்டமன்றத்தில் உள்ள 200 சட்டமன்றத் தொகுதிகளில் ஒன்றாகும். இத்தொகுதியானது பாலி மாவட்டத்தில் அமைந்துள்ளது. சைதாரண், இராஜ்சமந்த் மக்களவைத் தொகுதிக்கு உட்பட்ட ஒரு சட்டமன்றத் தொகுதியாகும்.
# சைதாரண் சட்டமன்றத் தொகுதி

## சட்டமன்ற உறுப்பினர்கள்

| ஆண்டு | உறுப்பினர் | கட்சி |  |
| --- | --- | --- | --- |
| 1972 | சுக்லால் சஞ்சா | rowspan=2 | இந்திய தேசிய காங்கிரசு</br> |
| 1977 | சங்கர் லால் |  |  |
| 1980 | சியோதன் சிங் | இந்திய தேசிய காங்கிரசு (இ) |  |
| 1985 | பிரதாப் சிங் | இந்திய தேசிய காங்கிரசு</br> |  |
| 1990 | சுரேந்தர் கோயல் | rowspan=4 | பாரதிய ஜனதா கட்சி</br> |
| 1993 |  |  |  |
| 1998 |  |  |  |
| 2003 |  |  |  |
| 2008 | திலீப் சவுத்ரி | சுயேச்சை |  |
| 2013 | சுரேந்திர கோயல் | rowspan=3 | பாரதிய ஜனதா கட்சி</br> |
| 2018 | அவினாசு |  |  |
| 2023 | அவினாசு கெலாட் | } |  |
# பத்மா தேசாய்

**பத்மா தேசாய்** (*Padma Desai*) (அக்டோபர் 12,1931-ஏப்ரல் 29,2023) ஒரு இந்திய-அமெரிக்க வளர்ச்சிப் பொருளியலாளர் ஆவார். இவர் கிளாடிஸ், ரோலண்ட் ஆரிமான் ஒப்பீட்டுப் பொருளாதார அமைப்புகளின் பேராசிரியராகவும், கொலம்பியா பல்கலைக்கழகத்தில் இடைநிலைப் பொருளாதார மையத்தின் இயக்குநராகவும் இருந்தார். சோவியத் மற்றும் இந்தியத் தொழில்துறைக் கொள்கை குறித்த இவரது அறிவாற்றலுக்காக அறியப்பட்டார். இவருக்கு 2009 ஆம் ஆண்டில் பத்ம பூசண் விருது வழங்கப்பட்டது.
# பத்மா தேசாய்

## தொடக்க கால வாழ்க்கை

தேசாய் பிரித்தானிய இந்தியாவின் பம்பாய் மாகாணத்தின் சூரத்தில் 1931 ஆம் ஆண்டு அக்டோபர் 12ஆம் நாள் குஜராத்தி அனவில் பிராமணக் குடும்பத்தில் பிறந்தார். இவரது பெற்றோர் சாந்தா, காளிதாஸ் ஆகியோர் இலக்கியப் பேராசிரியர்களாக இருந்தனர், இவர்கள் கேம்பிரிட்ஜ் பல்கலைக்கழகத்தில் கல்வி பயின்றவர்கள். இவருக்கு மூன்று சகோதரர்கள் இருந்தனர் .  
தேசாய் தனது இளங்கலைப் (பொருளாதாரம்) பட்டத்தை 1951 ஆம் ஆண்டில் மும்பை பல்கலைக்கழகத்தில் முடித்தார், அதைத் தொடர்ந்து 1953 ஆம் ஆண்டில் அதே பல்கலைக்கழகத்தில் முதுகலைப் பொருளாதாரப் பட்டத்தைப் பெற்றார். அதன்பிறகு, 1960ஆம் ஆண்டில் இவர் தனது முனைவர் பட்டத்தை முடித்தார். ஆர்வர்டு பல்கலைக்கழகத்தில், இவர் பொருளாதார வல்லுநர்களான அலெக்சாண்டர் கெர்சென்க்ரோன், இராபர்ட் சோலோ ஆகியோரால் ஈர்க்கப்பட்டார். ஆர்வர்டில் முனைவர் பட்டம் பெற்றபோது இவர் பல்கலைக்கழக மகளிரின் அமெரிக்கக் கழகத்தின் உறுப்பினராக இருந்தார்.
# பத்மா தேசாய்

## தொழில் வாழ்க்கை

தேசாய் ஆர்வர்டில் உள்ள பொருளாதாரத் துறையில் தனது தொழில் வாழ்க்கையைத் தொடங்கினார், அதன் பிறகு இவர் 1959 முதல் 1968 வரை தில்லி பல்கலைக்கழகத்தின் தில்லி பொருளாதாரப் பள்ளியில் பொருளாதார இணைப் பேராசிரியராக இருந்தார்.  
தேசாயின் 1968 ஆம் ஆண்டு வெளியான புத்தகமான *இந்தியா:பிளானிங் ஃபார் இண்டஸ்ட்ரியலைசேசன் (India: Planning for Industrialization),* அவரது வருங்கால கணவரும் பொருளாதார வல்லுநருமான ஜகதீஷ் பகவதியுடன் இணைந்து எழுதப்பட்டது, இது இந்தியாவின் தொழில்துறைத் திட்டமிடல் முறை குறித்து தாக்கம் செலுத்தக்கூடிய திறனாய்வுக் கட்டுரையாக இருந்தது. இந்தப் பணி இந்தியாவில் அடுத்தடுத்த பொருளாதார தாராளமயமாக்கல் கொள்கைகளில் தாக்கம் செலுத்தியது. அந்த நேரத்தில் இந்தியாவில் நடைமுறையில் இருந்த உரிம ஆட்சி மற்றும் கட்டளை பொருளாதாரக் கொள்கைகளுக்கு எதிராக இந்தப் புத்தகம் பேசியது.  
தேசாய் 1980ஆம் ஆண்டில் கொலம்பியா பல்கலைக்கழகத்தில் பொருளாதாரப் பேராசிரியராகப் பணியில் சேர்ந்தார். 1992 ஆம் ஆண்டு நவம்பரில் கொலம்பியா பல்கலைக்கழகத்தில் கிளாடிஸ், ரோலண்ட் ஆரிமான் ஒப்பீட்டுப் பொருளாதார முறைகளின் பேராசிரியராக ஆனார், மேலும் பல்கலைக்கழகத்தில் நிலைமாறு பொருளாதாரங்கள் குறித்த மையத்தின் இயக்குநராக ஆனார்.  
தேசாயின் ஆராய்ச்சியில் சோவியத் பொருளாதாரத்தைப் படிப்பதும், குறிப்பாக திட்டமிட்ட பொருளாதாரங்களைப் படிப்பதும், அதில் வளங்களைத் தவறாக ஒதுக்குவது பற்றியும் ஆய்வு செய்ததும் அடங்கும். சோவியத் பொருளாதாரங்களில் குறைந்து வரும் வளர்ச்சி விகிதங்களை ஆய்வு செய்து, தொழில்நுட்பம் வழிநடத்தும் உற்பத்தித்திறன் ஆதாயங்கள் மற்றும் மூலதனம் வழிநடத்தும் வளர்ச்சியிலிருந்து பங்களிப்புகளைப் பிரித்து, பொருளாதார வல்லுநர்களான அலெக்சாண்டர் கெர்சென்குரோன், இராபர்ட் சோலோ ஆகியோரின் ஆய்வுகளை அடிப்படையாகக் கொண்டு கட்டமைத்தார். தனது *பெரெஸ்ட்ரோயிகா இன் புரோகிரஸ்* *(Perestroika in Progress)* (1989) என்ற புத்தகத்தில், திட்டமிட்ட பொருளாதாரங்களில் வளங்களைத் தவறாக ஒதுக்குவதன் விளைவாக பல்வேறு துறைகளில் ஏற்படும் சேதங்கள், இழப்புகள் குறித்து ஆய்வு செய்தார். சோவியத் ஒன்றியத்தின் கலைப்பிற்குப் பிறகு இவர் உருசியப் பொருளாதாரத்தைத் தொடர்ந்து ஆய்வு செய்தார். மேலும், அமெரிக்க கொள்கை வகுப்பாளர்களுக்கு பயிற்சியும் அளித்தார். அத்தோடு உருசியப் பொருளாதாரக் கொள்கைகள் குறித்து தொடர்ந்து பேசி வந்தார். 1995 ஆம் ஆண்டின் கோடையில் உருசிய நிதி அமைச்சகத்தின் அமெரிக்க கருவூல ஆலோசகராக இருந்தார்.  
தேசாய் 2001 ஆம் ஆண்டில் ஒப்பீட்டுப் பொருளாதார ஆய்வுகளுக்கான சங்கத்தின் தலைவராக இருந்தார். 2009 ஆம் ஆண்டில் இந்திய அரசால் இந்தியாவின் மூன்றாவது மிக உயர்ந்த குடிமையியல் விருதான பத்ம பூசண் இவருக்கு வழங்கப்பட்டது.  
தேசாய் தன் சுய வரலாற்றுக் குறிப்பை 2012 ஆம் ஆண்டில் *பிரேக்கிங் அவுட்: அன் இந்தியன் உமன்ஸ் அமெரிக்கன் ஜேர்னி (Breaking Out: An Indian Woman's American Journey)* என்ற பெயரில் வெளியிட்டார். இந்தியாவில் இருந்து அமெரிக்காவிற்கு நகர்ந்த அவரது பயணம், உணர்ச்சிபூர்வமான, தவறான திருமணத்திலிருந்து வெளியேறியது, பல பொருளாதாரங்களைப் படிக்கும் பொருளாதார வல்லுநராகத் தன்னை நிலைநிறுத்திக் கொண்டது போன்ற கருப்பொருள்கள் பற்றி இந்தப் புத்தகம் பேசுகிறது.
# பத்மா தேசாய்

## வாழ்க்கை

இந்திய-அமெரிக்க பொருளாதார வல்லுநரும், கொலம்பியா பல்கலைக்கழகத்தில் பொருளாதாரம் மற்றும் சட்டப் பேராசிரியருமான ஜகதீஷ் பகவதி என்பவரை தேசாய் மணந்தார். இந்தத் தம்பதியினருக்கு ஒரு மகள் இருந்தார். தேசாய் ஜகதீஷ் பகவதியுடன் முதன்முதலில் 1956 இல் நட்பு கொண்டார். இவர்கள் இருவரும் 1960 களில் டெல்லி பொருளாதாரப் பள்ளியில் ஆசிரிய உறுப்பினர்களாக இருந்தனர். இருவரும் திருமணம் செய்து கொள்ள முயன்றனர், ஆனால், இந்தியாவில் தடைசெய்யப்பட்ட விவாகரத்து சட்டங்கள் தேசாய் தனது முதல் கணவரை விவாகரத்து செய்வதைத் தடுத்தன, 1969ஆம் ஆண்டில் தேசாய் கிறித்தவ மதத்திற்கு மாறினார்.
# பத்மா தேசாய்

## நூலியல்

- *Breaking Out: An Indian Woman's American Journey*. Viking, 2012. .
- *From Financial Crisis to Global Recovery*. HarperCollins, 2012. .
- *Conversations on Russia: Reform from Yeltsin to Putin*. Oxford University Press, 2006. .
- *Financial Crisis, Contagion, and Containment: From Asia to Argentina*. Princeton University Press, 2003. .
- *Work Without Wages: Russia's Non-Payment Crisis*, with Todd Idson. MIT Press, 2001. .
- *Going Global: Transition from Plan to Market in the World Economy*, Editor. MIT Press, 1997. .
- *The Soviet Economy: Problems and Prospects*. Blackwell, 1990.
- *Perestroika in Perspective: The Design and Dilemmas of Soviet Reform*. I B Tauris & Co, 1989. .
- *Bokaro Steel Plant: A Study of Soviet Economic Assistance*. North-Holland, 1972. .
- *India: Planning for Industrialization* (with Jagdish Bhagwati). 1968.
# கசௌலி மத்திய ஆராய்ச்சி நிறுவனம்

**கசௌலி மத்திய ஆராய்ச்சி நிறுவனம்** (*Central Research Institute, Kasauli*) இந்தியாவின் இமாச்சலப் பிரதேச மாநிலத்தின் சோலன் மாவட்டத்தில் உள்ள ஓர் ஆராய்ச்சி நிறுவனமாகும். தொடக்கத்திலிருந்து இந்த நிறுவனம் நோயெதிர்ப்பு உயிரியல் மற்றும் நுண்ணுயிரியல் துறையில் ஆராய்ச்சியில் ஒரு முதன்மை நிறுவனமாக வளர்ந்துள்ளது.  
தற்போது, இந்த நிறுவனம் இந்திய அரசின் சுகாதாரம் மற்றும் குடும்ப நல அமைச்சகத்தின் கீழ், சுகாதார சேவைகள் இயக்குநரகத்தின் துணை அலுவலகமாக செயல்படுகிறது.